<classify> MABALOZI wanaowakilisha Tanzania nje ya nchi, wameeleza walivyojizatiti kuwa sehemu ya utekelezaji wa maazimio ya Mkutano wa 39 wa Wakuu wa Nchi na Serikali wa Jumuiya ya Maendeleo Kusini mwa Afrika SADC kwa kukaribisha wawekezaji na kutafuta masoko.Wakizungumza na gazeti hili kuhusu maazimio ya mkutano wa SADC na vipaumbele vya mwenyekiti wa jumuiya, Rais John Magufuli hususani kuhusu uendelezaji viwanda, baadhi yao walisema jukumu walilo nalo ni kuvuta wawekezaji na kutafuta masoko ya bidhaa katika nchi wanazowakilisha.Balozi wa Tanzania nchini Marekani, Wilson Masilingi alisema pamoja na kukaribisha wawekezaji, kutafuta masoko ya bidhaa za nchini, vile vile yuko tayari kuunganisha wawekezaji wa Marekani na Watanzania wenye nia ya kuanzisha miradi mikubwa.Balozi anayewakilisha nchini Algeria, Omar Yussuf Mzee alisema nchini Algeria hawana uzoefu wa kufanya biashara na nchi za Afrika kwani wengi wamezoea nchi za Ulaya.Kwanza ni lazima kuwajengea trust imani jambo ambalo linachukua muda na ndilo nafanya kuwaaminisha kuwa Tanzania ni nchi ya amani, kwamba atafaidika na soko la ndani, soko la nje na kwamba vichocheo vya uwekezaji kama maji na umeme vipo...unapozungumza naye anatafuta taarifa kuona kama zinaoana, amesema.Alisema wawekezaji wanapiganiwa na nchi mbali mbali hivyo changamoto ni kuhakikisha kunakuwa na mazingira mazuri yanayovutia wawekezaji kama ambavyo Rais Magufuli amekuwa akisisitiza.Kuhusu Kiswahili kutumika katika SADC, alisema nchini Algeria wameshaona upeo wa kutaka kufundisha Kiswahili katika vyuo vikuu.Hatuwezi tukapigania kwamba Kiswahili kitumike bila sisi kutengeneza wananchi wetu wenye taaluma, amesema Balozi Mzee.Akizungumzia azimio linalohusu kuondoa vikwazo kwa Zimbabwe, alisema kila watakapokutana na nchi wahisani kupitia kwa mabalozi wao, wataendelea kushauri kuhusu kuiondolea nchi hiyo vikwazo.Alisema watapaswa kuzungumza kirafiki kila wanapokutana na mabalozi wa nchi husika.Ingawa hatujaambiwa moja kwa moja lakini kwa kuwa sisi kama mabalozi tulikuwa hapo kwenye mkutano, lazima twende tutekeleze mambo haya, alisema. Alisema kwa sasa mabalozi wote wa Tanzania ndiyo wenyeviti wa mabalozi wa nchi za SADC.Alisema nchi Algeria, wapo mabalozi wanane kutoka ukanda huo ambao kwa ushirikiano watazungumzia suala hilo la Zimbabwe sambamba na kuimarisha Kiswahili.Balozi wa Tanzania nchini Kenya, Dk Pindi Chana alisema yeye pia ni sehemu ya utekelezaji wa maazimio ya mkutano wa wakuu wa nchi na serikali wa SADC kwa kuhakikisha diplomasia ya uchumi inatekelezwa kwa vitendo kwa kukaribisha wawekezaji na kutafuta masoko.Balozi wa Tanzania nchini Oman, Abdallah Kilima alisema baada ya kujionea kwa macho jinsi miradi mikubwa ya nishati na miundombinu inavyotekelezwa na serikali nchini, sasa kazi yake kubwa ni kuleta wawekezaji nchini.Alisema atafanya mazungumzo na kampuni zenye viwanda vya kusindika nyanya badala ya kusafirisha nyanya kwenda Oman, waje wajenge kiwanda hicho nchini.Balozi wa Tanzania nchini Israel, Job Masima amesema wakati Tanzania ni Mwenyekiti wa SADC, vivyo hivyo mabalozi katika nchi walizomo ni wenyeviti wa mabalozi wan chi wanachama na watahakikisha wanasukumua ajenda za SADC hususani uwekezaji wa viwanda.Akizungumzia mambo yaliyoamuliwa katika mkutano wa 39 wa SADC sambamba na Rais Magufuli kukabidhiwa uenyekiti, Balozi wa Tanzania nchini Sweden, Dk Wilbrod Slaa alisema ujasiri anaotumia Rais kufanya uamuzi mgumu na uthubutu alionao, anaamini yatatekelezwa na kusimamiwa ipasavyo.Dk Slaa aliyezungumza na waandishi wa habari baada ya mkutano huo kufungwa mwishoni mwa wiki, amesema Watanzania wakimuunga mkono, kipindi kimoja cha uongozi wake nchi itashuhudia maajabu makubwa kwa maana ya matokeo chanya.Akiunga mkono usafirishaji nje bidhaa zilizoongezwa thamani na kusisitiza nchi za SADC kupambana vita ya biashara, alisema mazao ya kilimo, madini na bidhaa nyingine zinaposafirishwa ghafi, nchi zenye viwanda zimekuwa zikinufaika wakati Afrika ikibaki masikini.Dk Slaa alikemea alichoita siasa za maji machafu za kupaka nchi matope machoni pa mataifa ya nje na kusema wanaofanya hivyo wamekosa upeo, mwelekeo na uzalendo....kuna dunia nyingine walizoea kupata malighafi kutoka kwetu, wanaposikia tunaanzisha viwanda usifikiri wanapenda na ndiyo vita. Vita ya biashara inayozungumziwa usifikiri tunapelekeana bunduki; maana yake watakuwekea kila aina ya vikwazo, amesema na kukemea Watanzania wanaokubali kutumiwa kuipaka nchi tope.  <topic>: kitaifa 